FI Euroopan unionin virallinen lehti CE 88/36

(2004/C 88 E/0039)

KIRJALLINEN KYSYMYS E-1559/03

esittäjä(t): Claude Moraes (PSE) komissiolle

(7. toukokuuta 2003)

Aihe: Somalian tilanne

Voiko komissio kertoa näkemyksensä Somalian poliittisesta nykytilanteesta?

Voiko komissio kertoa tuoreimmat tiedot sen kohdistamista avustus- ja kauppapaketeista Somaliaan?

Poul Nielsonin komission puolesta antama vastaus

(1. heinäkuuta 2003)

Mbagathissa Keniassa hallitusten välisen kehitysviranomaisen (Intergovernmental Authority on Development — IGAD) alaisuudessa sekä Euroopan unionin ja kansainvälisen yhteisön tukemana käytävä kansallinen sovitteluprosessi on saavuttamassa tärkeän vaiheen. Neuvottelut saattavat pian johtaa peruskirjan luonnoksen sekä konferenssin jälkeisen välivaiheen toimintasuunnitelman hyväksymiseen. Toimintasuunnitelmaan sisältyy myös kansallisten hallintorakenteiden määrittely. Koska Somalia on pilkkoutunut klaanien hallitsemiin alueisiin kuluneiden 12 vuoden aikana, maan poliittinen tulevaisuus on vielä epävarma.

Somaliassa toteutuvat ratkaisut riippuvat useiden tekijöiden summasta kuten:

— somalialaisten osapuolten valmiuksista ratkaista monet erimielisyytensä; osapuolet, kuten hawye- ja darod-klaanit — ovat ryhmittyneet heterogeenisiksi poliittisiksi ryhmittymiksi, joita ovat muun muassa Siirtymävaiheen kansallinen hallitus sekä Somalian palautus- ja sovitteluneuvosto;

— alueen osapuolten sitoutumisesta käyttämään poliittista vaikutusvaltaansa Somaliassa rauhan ja sovinnon edistämiseksi;

— siitä, että kansainvälinen yhteisö valvoo asianmukaisesti nykyisen vihamielisyyksien lopettamista koskevan sopimuksen ja Yhdistyneiden Kansakuntien turvallisuusneuvoston Somalialle asettamaa asesulkua koskevien päätöslauselmien noudattamista. Lisäksi on sovittu siitä, että kun Somalian osapuolet saavuttavat ratkaisuja, kansainvälinen yhteisö antaa niihin pikaisesti taloudellista, teknistä ja poliittista tukea.

EU on useita kertoja toistanut tukevansa IGAD:n rauhanaloitetta Somaliassa ja olevansa sitoutunut edistämään Somalian kehitystä. EU:n Somaliaa koskevat poliittiset linjaukset esitetään yleisten asioiden neuvoston heinäkuussa 2002 antamissa Somaliaa koskevissa päätelmissä.

Huomattavin Mbagathin konferenssista poissa oleva osapuoli on Somalimaa, joka julistautui yksipuolisesti itsenäiseksi vuonna 1991, jonka jälkeen se perusti omat toimielimet ja on saavuttanut melko vakaat olot alueellaan.

Yhteisö on harjoittanut kehitysyhteistyötä Somaliassa koko ajan vaikeasta tilanteesta huolimatta. Joulukuussa 2001 Euroopan unionin ja Afrikan, Karibian ja Tyynenmeren valtioiden yhteisneuvosto (EU:n ja AKTin yhteisneuvosto) päätti myöntää Somalialle Euroopan kehitysrahastosta (EKR) erityisen määrärahan (199 miljoonaa euroa) vuosiksi 2002—2007. Tätä määrärahaa täydennetään vuosittain komission talousarviosta erityisesti humanitaariseen apuun myönnettävillä määrärahoilla (6 miljoonaa euroa vuonna 2003).

EU:n ja AKTin yhteisneuvoston päätöksen perusteella komissio hyväksyi kesäkuussa 2002 ensimmäisen ohjelman (50 miljoonaa euroa), jota pannaan täytäntöön sillä aikaa, kun uutta kunnostusohjelmaa (arvioilta 75—100 miljoonaa euroa) arvioidaan. Kunnostusohjelma on tarkoitus saattaa komission hyväksyttäväksi vuoden 2003 loppuun mennessä.

Yhteisön tällä hetkellä Somaliassa harjoittama kehitysyhteistyö määritellään asiakirjassa Strategy for special aid to Somalia (huhtikuu 2002) (1). Somalian tapauksessa joustavuus, tiukka puolueettomuus ja paikallistason yhteydet ovat olleet keskeisellä sijalla yhteisön toimissa. Yhteisön ohjelmat perustuvat rauhan kannustimeen ja edellyttävät valmiuksia antaa apua eri aloilla kattaen kaikki alat humanitaarisesta avusta hätäapuun ja kunnostusavusta kehitysapuun. Koska yhteisön toimissa etusijalle asetetaan rauhan kannustimeen perustuva lähestymistapa ja paikallistason yhteydet, useimmista yhteisön toimien toteuttamisesta huolehtivat eurooppalaiset valtiosta riippumattomat järjestöt ja Yhdistyneiden Kansakuntien erityisjärjestöt.

Vallitsevien olosuhteiden vuoksi Somalian ja EU:n välinen kauppa on käytännössä olematonta.

(1) http://europa.eu.int/comm/development/body/csp_rsp/csp_en.cfm